‘The Brady Bunch’ se ma sterfThe Brady Bunch Florence Henderson, die aktrise wat Carol Brady, die altyd-vrolike ma in die televisiereeks “The Brady Bunch” gespeel het, is oorlede. Henderson is Donderdag in die ouderdom van 82 oorlede. Haar bestuurder, Kayla Pressman, het gesê Henderson was omring deur haar familie en vriende. Sy is Donderdagaand by Cedars-Sinai-hospitaal in Los Angeles oorlede nadat sy die dag tevore opgeneem is. Sy het hartversaking gehad. Henderson was ŉ Broadway-ster voor sy ŉ televisie-ikoon geword het met dié heilsame gesinsprogram. Miljoene kykers het ingeskakel om na die onskuldige sitkom oor ŉ saamgestelde gesin te kyk. “The Brady Bunch” se eerste episode is in 1969 uitgesaai en dit het gereeld in verskeie gedaantes teruggekeer soos “The Brady Bunch Hour” in 1977, “The Brady Brides” in 1981 en “The Bradys” in 1990. Henderson is met die teaterhoof Ira Bernstein getroud en vier kinders is uit die huwelik gebore voor hulle ná 29 jaar geskei het. Haar tweede man, John Kappas, is in 2002 oorlede. Sy word oorleef deur haar kinders Barbara, Joseph, Robert en Lizzie, hul onderskeie eggenote en vyf kleinkinders.